*Projekts*

**LATVIJAS REPUBLIKAS MINISTRU KABINETS**

2019. gada \_\_\_. \_\_\_\_\_\_\_\_\_\_ Noteikumi Nr.\_\_\_

Rīgā (prot. Nr.\_\_.§)

Noteikumi par informācijas apjomu, ko sniedz Valsts ieņēmumu dienests par politiski nozīmīgām personām un tās pieprasīšanas,

izsniegšanas un glabāšanas kārtību

*Izdoti saskaņā ar Noziedzīgi iegūtu līdzekļu legalizācijas un terorisma finansēšanas un proliferācijas novēršanas likuma 25.panta sesto daļu*

**I. Vispārīgie noteikumi**

1. Noteikumi nosaka informācijas apjomu, kuru Noziedzīgi iegūtu līdzekļu legalizācijas un terorisma finansēšanas un proliferācijas novēršanas likuma subjekts (turpmāk – datubāzes lietotājs) var saņemt no Valsts ieņēmumu dienesta politiski nozīmīgu personu datubāzes (turpmāk – datubāze) par Latvijas Republikas politiski nozīmīgu personu (izņemot starptautiskas organizācijas vadītāju (direktoru, direktora vietnieku) un valdes locekli vai personu, kas šajā organizācijā ieņem līdzvērtīgu amatu) (turpmāk – politiski nozīmīga persona), tās laulāto, vecākiem, bērniem, brāļiem vai māsām (turpmāk – politiski nozīmīgas personas ģimenes loceklis), kā arī šādas informācijas pieprasīšanas, izsniegšanas un glabāšanas kārtību.

2. Datubāzes lietotājs pieprasa un saņem informāciju par politiski nozīmīgu personu vai politiski nozīmīgas personu ģimenes locekli šādā veidā:

2.1. Valsts ieņēmumu dienesta publiskojamo datubāzē;

2.2. izmantojot Valsts informācijas sistēmu savietotāja infrastruktūru, ievērojot *Extensible Markup Language* (turpmāk – XML) shēmas struktūru:

2.2.1. tiešsaistes režīmā, izmantojot tīmekļa pakalpes (turpmāk – tīmekļa pakalpju risinājums);

2.2.2. izmantojot datu izplatīšanas tīklu.

 **II. Informācijas apjoms, tās pieprasīšanas un izsniegšanas kārtība**

3. Datubāzes lietotājs, kas saņem informāciju par politiski nozīmīgām personām un politiski nozīmīgu personu ģimenes locekļiem šo noteikumu 2.2.apakšpunktā norādītajā veidā, saņem šādu informāciju par politiski nozīmīgu personu vai politiski nozīmīgas personas ģimenes locekli, ievērojot šo noteikumu 2.2.apakšpunktā minēto XML shēmas struktūru:

3.1. personas vārdu, uzvārdu, personas kods;

3.2. informāciju par amatu, kuru persona ieņem vai ieņēma 24 mēnešu laikā pirms pieprasījuma izpildes brīža un amata ieņemšanas laika periodu;

3.3. radniecības pakāpi, ja politiski nozīmīgas personas ģimenes loceklis ir politiski nozīmīga persona un ir pilngadīgs Latvijas Republikas rezidents.

4. Lai saņemtu informāciju par politiski nozīmīgu personu un politiski nozīmīgas personas ģimenes locekli šo noteikumu 2.2.1.apakšpunktā noteiktajā veidā, datubāzes lietotājs nosūta pieprasījumu, ievērojot šo noteikumu 2.2.apakšpunktā minēto XML shēmas struktūru, kura nosaka pieprasījumā norādāmās informācijas par fizisko personu – pilngadīgu Latvijas Republikas rezidentu politiski nozīmīgu personu vai tās ģimenes locekli struktūru un pēc pieprasījuma izpildes saņemtās datubāzes lietotāja informācijas struktūru. Lai noskaidrotu fiziskās personas, kura ir nepilngadīgs Latvijas Republikas rezidents, atbilstību politiski nozīmīgas personas ģimenes locekļa statusam, sistēmas lietotājs pieprasa informāciju par nepilngadīgā Latvijas Republikas rezidenta likumisko pārstāvi.

5. Lai saņemtu informāciju šo noteikumu 2.2.apakšpunktā noteiktajā veidā, datubāzes lietotājs Valsts ieņēmumu dienestam nosūta pieprasījumu piekļuvei tīmekļa pakalpju risinājumam un Valsts informācijas sistēmu savietotāja datu izplatīšanas tīkla kanālam, norādot šādu informāciju:

5.1. datubāzes lietotāja reģistrācijas numuru;

5.2. datubāzes lietotāja juridisko adresi;

5.3. datubāzes lietotāja atbildīgās personas vārdu, uzvārdu, elektroniskā pasta adresi un tālruņa numuru;

5.4. datubāzes lietotāja autentifikācijas veids (sertifikāta autentifikācija un/vai lietotājvārds, parole);

5.5. intertīkla protokola adresi, no kuras datubāzes lietotājs pieprasīs un saņems informāciju par politiski nozīmīgām personām.

6. Valsts ieņēmumu dienests desmit darbdienu laikā pēc šo noteikumu 5.punktā minētā pieprasījuma saņemšanas nosūta Valsts reģionālās attīstības aģentūrai elektroniski parakstītu tiesību pieprasījuma veidlapu par datubāzes lietotāja pieslēgšanu tīmekļa pakalpju risinājumam.

7. Valsts reģionālās attīstības aģentūra saskaņā ar Ministru kabineta 2016. gada 14. jūnijā noteikumiem Nr. 374 “Valsts informācijas sistēmu savietotāja noteikumi” informē datubāzes lietotāju un Valsts ieņēmumu dienestu par datubāzes lietotāja pieslēgšanu tīmekļa pakalpju risinājumam un nodrošina datu izplatīšanas tīkla testa vidi.

8. Kad datubāzes lietotājs, izmantojot Valsts reģionālās attīstības aģentūras nodrošināto datu izplatīšanas tīkla testa vidi, ir pārliecinājies par iespējamību izgūt un ievietot datus datu izplatīšanas tīklā, tas nosūta pieslēgšanās pieprasījumu Valsts ieņēmumu dienesta datu izplatīšanas tīkla kanāliem, par ko iestāde saņem automātisku paziņojumu.

9. Valsts ieņēmumu dienests piecu darbdienu laikā no šo noteikumu 8. punktā minētā automātiskā paziņojuma saņemšanas informē datubāzes lietotāju par pieslēgšanās pieprasījuma apstiprināšanu, nosūtot uz šo noteikumu 5.3. apakšpunktā minēto elektroniskā pasta adresi apstiprinājumu un datumu, ar kuru tiks uzsākta datu apmaiņa.

10. Valsts ieņēmumu dienests šo noteikumu 2.2.apakšpunktā minēto XML shēmas struktūru publicē Valsts informācijas sistēmu savietotāja XML shēmu katalogā (turpmāk – katalogs).

11. Ja Valsts ieņēmumu dienests veic izmaiņas šo noteikumu 2.2.apakšpunktā minētajā XML shēmas struktūrā, tas rīkojas atbilstoši Ministru kabineta 2016. gada 14. jūnijā noteikumu Nr. 374 “Valsts informācijas sistēmu savietotāja noteikumi” 38. punktā noteiktajam.

12. Lai nodrošinātu datubāzes lietotāja rīcībā esošās politiski nozīmīgu personu un to ģimenes locekļu informācijas automātisku aktualizēšanu, datubāzes lietotājam, kas saņem informāciju par politiski nozīmīgām personām un politiski nozīmīgu personu ģimenes locekļiem šo noteikumu 2.2.2.apakšpunktā norādītajā veidā, Valsts ieņēmumu dienests reizi ceturksnī līdz ceturkšņa pirmā mēneša 20.datumam ievieto informāciju Valsts informācijas sistēmu savietotāja datu izplatīšanas tīklā par datubāzes lietotāja – kredītiestādes vai maksājumu pakalpojumu sniedzēja klientiem (fiziskām personām - pilngadīgiem Latvijas Republikas rezidentiem, kas ir pieprasījuma noguldījumu, maksājumu vai ieguldījumu kontu turētājas, pilnvarotās personas vai patiesās labuma guvējas), par kuriem datubāzes lietotājs – kredītiestāde vai maksājumu pakalpojumu sniedzējs sniedza ziņas kontu reģistram līdz ceturkšņa pirmā mēneša 10.datumam.

13. Citus jautājumus saistībā ar Valsts informācijas sistēmu savietotāja infrastruktūras izmantošanu informācijas par politiski nozīmīgām personām un politiski nozīmīgu personu ģimenes locekļiem pieprasīšanai un saņemšanai datubāzes lietotājs risina atbilstoši Ministru kabineta 2016. gada 14. jūnijā noteikumiem Nr. 374 “Valsts informācijas sistēmu savietotāja noteikumi”.

**III. Datubāzes lietotāja pienākumi un atbildība, izmantojot Valsts ieņēmumu dienesta politiski nozīmīgu personu datubāzi**

14. Datubāzes lietotājs, kurš pieprasa un saņem informāciju par politiski nozīmīgām personām un politiski nozīmīgu personu ģimenes locekļiem šo noteikumu 2.2.apakšpunktā norādītajā veidā, izveido iekšējās kontroles sistēmu, kas nodrošina fizisko personu datu apstrādes normatīvo aktu prasību ievērošanu, tai skaitā nodrošina informācijas pieprasījumu un saņemtās informācijas apstrādes faktu automātisku auditācijas pierakstu veidošanu un to uzglabāšanu vismaz 24 mēnešus un nepieciešamības gadījumā pēc pieprasījuma to sniedz Valsts ieņēmumu dienestam.

15. Nekavējoties, bet ne vēlāk kā trīs darbdienas pirms izmaiņu spēkā stāšanās, datubāzes lietotājs informē Valsts ieņēmumu dienestu par datubāzes lietotāja izmaiņām atbilstoši šo noteikumu 5.punktam.

16. Datubāzes lietotājs, kurš pieprasa un saņem informāciju par politiski nozīmīgām personām un politiski nozīmīgu personu ģimenes locekļiem šo noteikumu 2.2.apakšpunktā norādītajā veidā, nodrošina, ka informāciju pieprasa un saņem tikai datubāzes lietotāja informācijas sistēmā autorizētā atbildīgā persona, kurai datubāzes lietotājs ir piešķīris tiesības pieprasīt un saņemt informāciju par politiski nozīmīgām personām un politiski nozīmīgu personu ģimenes locekļiem šo noteikumu 2.2.apakšpunktā norādītajā veidā, izmantojot datubāzes lietotāja informācijas sistēmu.

17. Datubāzes lietotājs, kurš pieprasa un saņem informāciju par politiski nozīmīgām personām un politiski nozīmīgu personu ģimenes locekļiem šo noteikumu 2.2.apakšpunktā norādītajā veidā, nodrošina, ka šo noteikumu 16.punktā minētā sistēmas lietotāja informācijas sistēmā autorizētā atbildīgā persona informāciju pieprasa tā, lai Valsts ieņēmumu dienesta atbildīgajām amatpersonām būtu iespējams identificēt konkrēto atbildīgo personu.

18. Datubāzes lietotājs nodrošina visu veidu piekļuves informācijas aizsardzību pret izpaušanu. Datubāzes lietotājs nekavējoties informē Valsts ieņēmumu dienestu par nesankcionētu piekļuvi vai iespējamu nesankcionētu piekļuvi datubāzes lietotāja informācijas sistēmai informācijas par politiski nozīmīgām personām un politiski nozīmīgu personu ģimenes locekļiem pieprasīšanai un saņemšanai šo noteikumu 2.2.apakšpunktā norādītajā veidā vai par piekļuves informācijas pazaudēšanu vai izpaušanu vai tādu iespējamību, kā arī konstatētiem drošības incidentiem, kas radušies datubāzes lietotājam un apdraud informācijas konfidencialitāti, integritāti vai pieejamību. Attiecīgo informāciju nosūta uz Valsts ieņēmumu dienesta elektroniskā pasta adresi.

19. Datubāzes lietotājs neveic darbības, kas ir vērstas uz datubāzes, tai skaitā tīmekļa pakalpju risinājuma, drošības apiešanu, nepamatotu pārslodzi vai bojāšanu.

20. Valsts ieņēmumu dienests nodrošina informācijas par politiski nozīmīgām personām un politiski nozīmīgu personu ģimenes locekļiem pieprasīšanas un saņemšanas iespēju nepārtrauktā režīmā, izņemot plānotus un neplānotus datubāzes, tai skaitā tīmekļa pakalpju risinājuma, darbības pārtraukumus, un ar nosacījumu, ka ir datubāzes, tai skaitā tīmekļa pakalpju risinājuma, izmantošanas nosacījumi (nav pārkāptas drošības prasības, nav veiktas ļaunprātīgas darbības pieejamības un veiktspējas samazināšanai vai citi līdzīgi sistēmas drošības incidenti).

21. Par plānotiem pārtraukumiem Valsts ieņēmumu dienests informē datubāzes lietotāju ne vēlāk kā divas darbdienas iepriekš, nosūtot paziņojumu uz šo noteikumu 5.3.apakšpunktā minēto elektroniskā pasta adresi.

22. Valsts informācijas sistēmu savietotāja, tai skaitā datu izplatīšanas tīkla, nepieejamības gadījumā Valsts ieņēmumu dienests nodrošina informācijas par politiski nozīmīgām personām un politiski nozīmīgu personu ģimenes locekļiem pieprasīšanas un saņemšanas iespēju šo noteikumu 2.2.apakšpunktā norādītajā veidā vienas darbdienas laikā pēc Valsts informācijas sistēmu savietotāja pieejamības atjaunošanas.

23. Valsts ieņēmumu dienests pārtrauc informācijas par politiski nozīmīgām personām un politiski nozīmīgu personu ģimenes locekļiem sniegšanu šo noteikumu 2.2.apakšpunktā norādītajā veidā, ja datubāzes lietotājs pārkāpis datubāzes, tai skaitā tīmekļa pakalpju risinājuma, izmantošanas nosacījumus (pārkāptas drošības prasības, veiktas ļaunprātīgas darbības pieejamības un veiktspējas samazināšanai, piekļuves informācija nonākusi trešo personu rīcībā vai konstatēti citi sistēmas drošības incidenti).

24. Valsts ieņēmumu dienests ir tiesīgs datubāzes, tai skaitā tīmekļa pakalpju risinājuma, pieejamības samazināšanās gadījumā uz laiku, kas nepieciešams to pieejamības atjaunošanai iepriekšējā līmenī, apturēt informācijas par politiski nozīmīgām personām un politiski nozīmīgu personu ģimenes locekļiem sniegšanu šo noteikumu 2.2.apakšpunktā norādītajā veidā, par to trīs darbdienas iepriekš informējot datubāzes lietotāju, nosūtot paziņojumu uz šo noteikumu 5.3.apakšpunktā minēto elektroniskā pasta adresi.

**IV. Informācijas un auditācijas pierakstu glabāšanas kārtība**

25. Datubāzes lietotājs saņemto informāciju par politiski nozīmīgām personām un politiski nozīmīgu personu ģimenes locekļiem elektroniskā formātā glabā atbilstoši Noziedzīgi iegūtu līdzekļu legalizācijas un terorisma finansēšanas un proliferācijas novēršanas likuma 37. pantā noteiktajam.

26. Valsts ieņēmumu dienests auditācijas pierakstus par informācijas par politiski nozīmīgām personām un politiski nozīmīgu personu ģimenes locekļiem pieprasīšanu un saņemšanu glabā vismaz 18 mēnešus.

**V. Noslēguma jautājums**

27. Noteikumi stājas spēkā 2019.gada 1.novembrī.

Ministru prezidents A.K.Kariņš

Finanšu ministrs J.Reirs